Alex Warren

**Alex Warren**, oikealta nimeltään **Alexander Warren Hughes**, (18. syyskuuta 2000 Carlsbad, Yhdysvallat) on yhdysvaltalainen sosiaalisen median sisällöntuottaja ja laulaja-lauluntekijä.

## Elämä ja ura

Alex Warren syntyi Carlsbadissa Kaliforniassa. Hänen kiinteistönvälittäjänä toiminut isänsä tutustutti hänet muun muassa Linkin Parkin, Trainin ja Coldplayn musiikkiin. Isä kuoli syöpään Warrenin ollessa 9-vuotias. Kun hän oli 18-vuotias, hänen alkoholistiäitinsä heitti hänet ulos kodistaan. 

Alex Warren alkoi julkaista skeittausvideoitaan ja muita omatekoisia komediavideoitaan vuonna 2015 Youtubessa. Vuonna 2019 hän perusti Tiktok-ryhmän The Hype House, jossa hän oli aktiivinen vuoteen 2022 asti. Vuotta myöhemmin hänestä tuli Youtuben *AwesomenessTV’s Next Influencer* -nimisen sarjan juontaja. Vuonna 2021 Netflixissä julkaistiin käsikirjoittamaton tositelevisiosarja nimeltä *The Hype House*, jossa hän esiintyi.

Alex Warren julkaisi itsenäisesti ensimmäisen singlensä ”One More I Love You” vuonna 2021, minkä jälkeen hän teki elokuussa 2022 levytyssopimuksen Atlantic Recordsin kanssa ja perusti samalla podcastin nimeltä Locked In with Alex Warren. Hän on sen jälkeen julkaissut useita muita singlejä, kuten ”Before You Leave Me”, ”Save You a Seat” ja ”Carry You Home”, jotka on julkaistu vuonna 2024.

Helmikuussa 2025 julkaistiin ”Ordinary”-single tulevalta albumilta. Se lisättiin myös *You'll Be Alright, Kid (Chapter 1)* -albumin digitaaliseen uudelleenjulkaisuun. Kappale oli suuri menestys. Se saavutti ensimmäisen sijan *Billboardin* Hot 100 -listalla ja nousi listoille maailmanlaajuisesti. Toinen studioalbumi *You’ll Be Alright, Kid*, joka sisältää kaikki *You’ll Be Alright, Kid (Chapter 1)* -albumin kappaleet ja kymmenen uutta, julkaistiin 18. heinäkuuta 2025. Albumilla Alex Warren työskenteli pääasiallisesti kolmen yhteistyökumppanin kanssa: tuottaja ja lauluntekijä Adam Yaron sekä kanssakirjoittajat Cal Shapiro ja Mags Duval. 

*[[Pitchfork]]in* kriitikon Hannah Jocelynin mukaan *You'll Be Alright, Kid* -albumilla ”kirjoittajakolmikko korjaa Alex Warrenin kokemattomuutta varmistamalla liioitellusti, että tunnin mittaisella albumilla on valtava huipentuma täynnä kuoroja ja jousia noin joka 30:s sekunti, mikä tekee kuuntelukokemuksesta ainutlaatuisen turhauttavan”. *[[The Irish Times]]in* Ed Powerin mukaan *You’ll Be Alright, Kid* on ”täynnä ahdistusta, kiillotettu melodramaattisuudella ja vauhditettu Hozierin, Noah Kahanin ja Rag’n’Bone Manin tyylisellä laululla”. 

*[[The Guardian]]in* haastattelussa huhtikuussa 2025 hän kertoi lopettaneensa vloggaamisen.

## Kunnianosoitukset ja palkinnot

Alex Warrenille myönnettiin MTV Video Music Awards -palkintogaalassa Paras uusi artisti -palkinto (Best New Artist) vuonna 2025. Hän oli ehdokkaana samassa kategoriassa Grammy-palkinnon saajaksi vuonna 2026.   

## Yksityiselämä

Alex Warren avioitui somevaikuttaja Kouvr Annonin kanssa kesäkuussa 2024.   

## Diskografia (valikoima)
### Albumit
* *You’ll Be Alright, Kid (Chapter 1)* (2024)
* *You’ll Be Alright, Kid* (2025)

### Singlet
* ”One More I Love You” (2021)
* ”Headlights” (2022)
* ”Chasing Shadows” (2022)
* ”Before You Leave Me” (2024)
* ”Save You a Seat” (2024)
* ”Carry You Home” (soolona ja Ella Hendersonin kanssa, 2024)
* ”Burning Down” (soolona ja Joe Jonasin kanssa, 2024)
* ”Ordinary” (2025)
* "Bloodline" (Jelly Rollin kanssa, 2025)
* "On My Mind" (Rosén kanssa, 2025)
* "Eternity" (2025)

## Lähteet